Lindja e Mesme, rajoni më i rrezikshëm për gazetarët për 2011
Vdekja e gazetarit francez Gilles Jacquier ka shtuar vëmendjen tek rreziku për gazetarët që mbulojnë kryengritjen Pranvera Arabe.
Vdekja e gazetarit televiziv francez Gilles Jacquier në Siri e ka rritur më tej numrin e gazetarëve të vrarë, të ndaluar apo të sulmuar, ndërkohë që punonin për të mbuluar kryengritjen Pranvera Arabe. Korrespondentja Lisa Bryant njofton nga Parisi se Lindja e Mesme ishte rajoni më i rrezikshëm për gazetarët gjatë vitit të kaluar, sipas raportit të organizatës Gazetarët Pa Kufij: Franca ka kërkuar zhvillimin e një hetimi të plotë për vdekjen e gazetarit të kanalit televiziv France 2, Gilles Jacquier, i cili u bë gazetari i parë perëndimor i vrarë në Siri që pas fillimit të kryengritjes anti-qeveritare 10 muaj më parë. Ndryshe nga shumë gazetarë, të cilët janë përpjekur të futen në Siri pa viza, gazetari 44-vjeçar francez ishte në qytetin Homs të Sirisë me leje qeveritare. Ai u vra nga një raketë e hedhur, ndërkohë që ai po mbulonte një tubim pro-qeveritar. Vlerësime të shumta i janë bërë punës së francezit Jacquier, një gazetar veteran që ka mbuluar konflikte në Irak, Afganistan, Kongo, Ballkan, etj. Në një intervistë televizive, Dretori i Informacionit për Televizionet Franceze Thierry Thillier e cilësoi zotin Jacquier si një personifikim i gazetarit profesionist, i cili kishte plot miq në radhët e kolegëve të tij. Vdekja e francezit Jacquier shton numrin e gazetarëve të vrarë, të sulmuar dhe të ndaluar gjatë mbulimit të kryengritjes Pranvera Arabe. Organizata Gazetarët pa Kufij përllogarit se 20 gazetarë u vranë dhe 553 të tjerë u sulmuan ose u kërcënuan në Lindjen e Mesme gjatë vitit 2011, që përfaqëson numrin më të lartë të çdo rajoni. Soazig Dollet kryeson zyrën e organizatës për Lindjen e Mesme dhe Afrikën Veriore: Zonja Dollet thotë se francezi Jacquier u bë i katërti gazetar që vritet në Siri që nga fillimi i kryengritjes në këtë vend. Ashtu si qeveria franceze, edhe organizata Gazetarët pa Kufij i ka bërë thirrje regjimit sirian të hetojë rrethanat e vrasjes së gazetarit. Vrasje gazetarësh ka pasur edhe në Jemen, Libi, Egjipt dhe gjatë revolucionit relativisht të qetë në Tunizi, një vit më parë.